text: Politiet sigter ung mand for drabsforsøg efter skyderi
  06 april 2013 kl. 14.46
  Et værtshusskænderi i Gram førte tidligt lørdag morgen til, at en ung mand blev skudt i låret med salonriffel.
  En 24-årig mand er lørdag blevet varetægtsfængslet indtil den 25. april for våbenbesiddelse efter en skudepisode i Gram i Sønderjylland.
  Det bekræfter Syd- og Sønderjyllands Politi over for Ritzau. Den 24-årige har lørdag været fremstillet i grundlovsforhør, sigtet for drabsforsøg
  Skyderiet fandt sted klokken fem lørdag morgen foran et værtshus på Kongevej, hvor der ifølge politiet var "noget tumult."
  Herefter blev manden ifølge politiet så sur, at han tog hjem og hentede en oversavet salonriffel.
  Tilbage ved værtshuset skød han for øjnene af flere vidner en 22-årig mand, der blev ramt i låret. Efter skyderiet forsvandt den 24-årige fra stedet.
  Han blev dog hurtigt fundet igen, og 40 minutter efter episoden blev manden anholdt.
  Når politiet sigter manden for drabsforsøg skyldtes det ifølge vagtchefen blandt andet, at han ifølge flere vidner sigtede mod hovedet på sit offer.
  Manden er dog kun varetægtsfængslet for våbenbesiddelse, bekræfter Henrik Sønderskov, vagtchef hos Syd- og Sønderjyllands Politi.
  Den 24-årige, der i forvejen er kendt af politiet, har under afhøringer erkendt, at han skød den 22-årige.
  